Grad a reeruggen und ‹Räblaube› tänkt der Ääschmen i dèm mo­mänt, a dèm ziischtigmoorge, i siim büro im kripohuus. Er macht eener e langwiilegi aarbet:  er hät sini abgschlossne dossiee us de siiteschublaade gholt, fäll, wo sit drei, vier mönet erlediget sind, won er aber nanig dezuechoo isch, zum s überflüssig bapiir usenèè und s dänn i s ‹Archiiv› gèè. Dossiee - bapiirchoorb, dossiee - bapiirchoorb, d mäppli wèèrded schöön schlank, i de schublaade git s wider lufft für nöii fäll. Der Ääschme schüttlet grad notize, fotene, uussaage, undersuechigspricht soo zäme, das s e fale mached, wo s telifoon schälet.